C 79/8

Opinjoni tal-Kumitat Ewropew tar-Reġjuni — L-isfidi tar-reġjuni metropolitani u l-pożizzjoni tagħhom fil-politika ta’ koeżjoni futura ta’ wara l-2020

(2020/C 79/02)

Relatur : Juraj DROBA (SK/KRE), President tar-Reġjun Awtonomu ta’ Bratislava

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

Kummenti ġenerali

1. jinnota li żewġ terzi tal-popolazzjoni tal-UE jgħixu f’reġjuni metropolitani u għalhekk huwa rilevanti li din il-kwistjoni tiġi indirizzata wkoll fit-tħejjijiet għall-politika ta’ koeżjoni ta’ wara l-2020;

2. jirrimarka li ż-żieda fl-urbanizzazzjoni mhijiex biss xejra Ewropea iżda wkoll xejra globali. Minn naħa, din iż-żieda toħloq opportunitajiet; u min-naħa l-oħra ġġegħilna nindirizzaw sfidi ġodda. Għalhekk, il-kollaborazzjoni bejn l-istituzzjonijiet u l-atturi fir-reġjuni metropolitani hija kruċjali;

3. jinnota li bħalissa m’hemm l-ebda kunsens dwar il-kriterji li jiddefinixxu u jiddelimitaw ir-reġjuni metropolitani li jirriflettu d-diversità u s-sitwazzjoni reali f’tali reġjuni fl-Istati Membri kollha;

4. jinnota li l-Eurostat jiddefinixxi r-reġjuni metropolitani bħala reġjuni NUTS3 jew kombinazzjonijiet ta’ reġjuni NUTS3 fejn tal-inqas nofs il-popolazzjoni tgħix f’żona urbana funzjonali li għandha tal-inqas 250 000 abitant. Il-klassifikazzjoni territorjali hija bbażata fuq l-identifikazzjoni ta’ ċentri urbani b’densità għolja tal-popolazzjoni u popolazzjoni minima ta’ 50 000 abitant. Jenfasizza li abbażi ta’ din l-interpretazzjoni statistika, fl-2016, 293,3 miljun resident tal-UE kienu qed jgħixu f’reġjuni metropolitani. Jirrimarka li għandhom jitqiesu wkoll dawk iż-żoni b’rabtiet funzjonali ma’ territorji barra mill-Unjoni Ewropea. L-OECD tiddefinixxi r-reġjuni metropolitani f’termini ta’ funzjoni, fejn ċentru urban b’densità għolja tal-popolazzjoni u b’opportunitajiet ta’ xogħol huwa konness mal-bqija taż-żona minħabba l-flussi kbar ta’ kuljum ta’ vjaġġi lejn ix-xogħol fiċ-ċentru u lura;

5. jirrimarka li r-reġjuni metropolitani jinkludu tipi differenti ta’ żoni, b’mod predominanti b’popolazzjoni urbana, iżda ħafna drabi rurali fil-kopertura tal-art. Huma għandhom rabtiet b’saħħithom ma’ żoni periurbani u rurali u ta’ spiss ikollhom jindirizzaw il-fenomenu tas-suburbanizzazzjoni. Il-kwistjoni tal-użu tal-art f’żoni suburbani hija kruċjali għall-kwalità tal-ħajja, l-adattament u l-mitigazzjoni għat-tibdil fil-klima. Politiki speċifiċi dwar il-limitazzjoni tat-tifrix urban għandhom jiġu diskussi bejn ir-reġjuni.

6. jinnota l-ħtieġa li ssir distinzjoni bejn ir-reġjuni metropolitani urbanizzati ħafna u inqas urbanizzati, li jeħtieġu approċċi u miżuri differenti ta’ politika;

7. jinnota li r-reġjuni metropolitani ta’ Pariġi u ta’ Londra jistgħu jitqiesu separatament, b’popolazzjonijiet ta’ aktar minn 12-il miljun, filwaqt li l-biċċa l-kbira tar-reġjuni metropolitani fl-Unjoni Ewropea jvarjaw skont id-daqs, il-funzjonijiet u l-vantaġġi ekonomiċi tagħhom, kif ukoll il-grad ta’ poliċentriċità tagħhom. Hemm ukoll differenzi sinifikanti fl-approċċi tar-reġjuni metropolitani biex jikkoordinaw il-politiki u l-azzjonijiet konġunti tagħhom;

8. jirrimarka li n-nies li jemigraw lejn il-bliet huma waħda mix-xejriet demografiċi ewlenin tal-lum il-ġurnata, u li l-popolazzjoni tal-UE hija kkonċentrata l-aktar fir-reġjuni metropolitani tal-bliet kapitali. Ir-reġjuni metropolitani jridu jindirizzaw l-espansjoni urbana, id-densità dejjem tikber tal-popolazzjoni fiċ-ċentri urbani u, min-naħa l-oħra, id-depopolazzjoni taż-żoni rurali. Din ix-xejra tagħmel pressjoni fuq il-provvista ta’ servizzi pubbliċi għall-popolazzjoni u fuqinfrastruttura ġdida, pereżempju fis-setturi soċjali, tat-trasport, tal-iskejjel u tas-saħħa, u fir-rigward tad-diġitalizzazzjoni u l-implimentazzjoni tat-tranżizzjoni tal-enerġija sostenibbli, u għaldaqstant, titfa’ pressjoni enormi fuq il-baġits tar-reġjuni metropolitani; għaż-żoni metropolitani tal-bliet kapitali, hemm ukoll rekwiżiti addizzjonali fil-funzjoni tagħhom bħala bliet kapitali tal-Istati Membri, pereżempju fl-oqsma tas-sigurtà, tas-servizzi ta’ interess ġenerali, tas-servizzi diġitali u tat-trasport

9. jenfasizza li f’xi każijiet iċ-ċifri veraċi tal-popolazzjoni fir-reġjuni metropolitani huma ogħla mill-istatistika uffiċjali. Mhux kull min jgħix fir-reġjuni metropolitani għandu wkoll ir-residenza permanenti tiegħu hemmhekk. Hemm ukoll ħafna nies li jivvjaġġaw lejn ir-reġjuni metropolitani għax-xogħol, iżda jagħmlu użu wkoll mill-faċilitajiet u s-servizzi soċjali tagħhom. Barra minn hekk, ir-reġjuni metropolitani sikwit ikollhom dimensjoni transkonfinali qawwija;

Il-potenzjal tar-reġjuni metropolitani

10. jinnota li r-reġjuni metropolitani huma meqjusa bħala l-muturi tal-ekonomiji u taċ-ċentri ta’ tkabbir ekonomiku tal-Istati Membri. Skont il-Eurostat, madwar 72 % tal-PDG tat-28 Stat Membru jiġi ġġenerat fir-reġjuni metropolitani. Ir-reġjuni metropolitani mhumiex biss ċentri ta’ tkabbir ekonomiku tal-pajjiżi; huma wkoll ċentru ta’ riċerka, innovazzjoni u potenzjal kreattiv, li naturalment jiġbed il-kapital, l-investiment u n-nies. Huma pijunieri f’soluzzjonijiet intelliġenti għall-provvista tal-nformazzjoni u s-servizzi, l-ekonomija ċirkolari, is-sostenibbiltà ambjentali, l-effiċjenza enerġetika u l-mobbiltà sostenibbli;

11. jenfasizza li għall-iżvilupp armonjuż tar-reġjuni huwa importanti li l-UE u l-Istati Membri jirrikonoxxu l-valur miżjud tal-kollaborazzjoni metropolitana fil-kisba tal-għanijiet komuni biex jitnaqqsu d-disparitajiet reġjonali. Permezz tal-konċentrazzjoni tar-riżorsi u tal-għarfien espert, ir-reġjuni metropolitani jistgħu jgħinu biex tissaħħaħ il-konnettività interna, kif ukoll jitqassmu l-ġid u l-benefiċċji f’żona partikolari, billi jiġu promossi l-kollaborazzjoni reġjonali, it-tkabbir ekonomiku u billi jinħolqu rabtiet urbani-rurali aktar effiċjenti. Billi jipprovdu servizzi lil hinn mill-konfini tagħhom, ir-reġjuni metropolitani jaqdu rwol importanti fit-tixrid tal-iżvilupp fiż-żoni tal-madwar, li spiss ikunu żoni rurali. Dawn jgħinu biex il-komunitajiet u l-individwi jitlaqqgħu flimkien, peress li r-relazzjonijiet funzjonali ħajjin jibnu pontijiet bejn iż-żoni urbani, il-bliet iżgħar u ż-żoni rurali. L-interazzjoni bejn iż-żoni rurali u dawk urbani hija xprun importanti għall-iżvilupp territorjali armonjuż;

12. jirrakkomanda li tingħata attenzjoni għall-ħtieġa ta’ involviment reali tal-politiki nazzjonali fl-użu ta’ għodod territorjali u li tiġi salvagwardjata l-allokazzjoni ġusta tas-sorsi għat-territorji, ir-reġjuni, il-muniċipalitajiet kollha, kemm iż-żoni metropolitani, kif ukoll dawk urbani jew rurali, kif ukoll li jiġi żgurat li l-Istati Membri se jikkonsultaw mal-awtoritajiet lokali u reġjonali fi stadju bikri biex jiddeċiedu fejn u kif se jintużaw l-għodod territorjali. Dan huwa essenzjali għal appoġġ armonizzat fil-livelli kollha, li jiżgura l-iżvilupp bilanċjat taż-żoni urbani u rurali, filwaqt li jitqiesu l-prinċipju tas-sussidjarjetà u l-koeżjoni territorjali.

13. jinnota li l-proposta attwali għall-politika ta’ koeżjoni tipprevedi valur miżjud Ewropew bħala kundizzjoni biex jinkiseb finanzjament. L-appoġġ għar-reġjuni metropolitani mhux biss irendi valur miżjud Ewropew, iżda jiżgura wkoll kemm il-kompetittività globali tal-UE kif ukoll jgħin biex tissaħħaħ il-konverġenza reġjonali tal-Istati Membri bis-saħħa tal-effetti kollaterali li jirriżultaw minn dan l-appoġġ.

14. jirrimarka li aktar minn 70 % tal-miżuri ta’ mitigazzjoni tat-tibdil fil-klima u sa 90 % tal-azzjonijiet ta’ adattament jitwettqu fil-livell sottonazzjonali, li jfisser li r-reġjuni metropolitani huma atturi ewlenin biex jintlaħqu l-impenji tal-COP21;

15. josserva li parti sostanzjali tal-fondi fil-politika ta’ koeżjoni ta’ wara l-2020 se tiġi direzzjonata lejn l-appoġġ għall-innovazzjoni u għal soluzzjonijiet intelliġenti, li fil-biċċa l-kbira huma implimentati fir-reġjuni metropolitani;

Sfidi

16. jirrimarka li xi reġjuni metropolitani, fosthom dawk li huma statistikament ikklassifikati bħala l-aktar għonja, għadhom ibatu minn defiċit infrastrutturali kbir mill-passat u jeħtieġ li jkomplu jinvestu f’infrastruttura ewlenija;

17. jinnota li r-reġjuni metropolitani għandhom jindirizzaw sfidi ekonomiċi, fiskali u territorjali, filwaqt li fl-istess ħin qed jiffaċċjaw domanda li qed tikber għal servizzi pubbliċi ta’ kwalità u riżorsi finanzjarji limitati li bihom jistgħu jipprovdu tali servizzi — li għandu effett ċar fuq il-kwalità ġenerali tal-ħajja tal-popolazzjoni. Id-dħul tal-baġit f’xi reġjuni metropolitani ftit li xejn jirrifletti s-suċċess ekonomiku u l-PDG għoli tagħhom. F’xi wħud, il-baġit jiġi minn sehem mit-taxxa fuq l-introjtu personali ta’ persuni reġistrati fir-reġjuni metropolitani, iżda mhux mill-persuni ġuridiċi li jiġġeneraw il-PDG tar-reġjun. Huwa għalhekk li l-preżenza ta’ kumpaniji multinazzjonali mhux neċessarjament iġġib dħul fil-baġits pubbliċi;

18. jirrimarka li karatteristika tar-reġjuni metropolitani hija ammont kbir ta’ ħaddiema li jivvjaġġaw lejn ix-xogħol fiċ-ċentri urbani u lura u waħda mill-akbar sfidi tagħhom hija t-trasport pubbliku aċċessibbli u li ma jagħmilx ħsara lill-ambjent. Ir-reġjuni metropolitani jridu jintroduċu forom attivi ta’ trasport u soluzzjonijiet ta’ mobbiltà fl-ispazji pubbliċi, kif ukoll itejbu l-mobbiltà transkonfinali. Iridu jiġġieldu l-konġestjoni tat-traffiku li tnaqqas il-kwalità tal-arja u li taffettwa ħażin is-saħħa tal-popolazzjoni;

19. jirrimarka li, anke minħabba l-konċentrazzjoni tal-industrija, ir-reġjuni metropolitani għandhom sfidi akbar x’jiffaċċjaw b’rabta mal-kwalità tal-ambjent, l-introduzzjoni ta’ sorsi ta’ enerġija sostenibbli, l-ekonomija ċirkolari, it-tniġġis tal-arja, il-kwalità tal-ilma ta’ taħt l-art, il-ġestjoni tal-iskart, it-tnaqqis tal-bijodiversità u t-tneħħija ta’ piżijiet ambjentali. Ir-reġjuni metropolitani għandhom ukoll rwol ċentrali fl-adattament għall-konsegwenzi tat-tibdil fil-klima; jinħtieġ approċċ olistiku biex jiġu indirizzati dawn il-kwistjonijiet kollha;

20. jenfasizza li r-reġjuni metropolitani jaffaċċjaw livell għoli ta’ inugwaljanzi. Xi reġjuni metropolitani għandhom fi ħdanhom l-ifqar żoni tal-Istati Membri u jridu jindirizzaw il-faqar urban, l-inklużjoni soċjali, in-numru dejjem akbar ta’ persuni mingħajr dar, it-tfal li jgħixu fil-faqar, il-gruppi vulnerabbli, il-qgħad fost iż-żgħażagħ, in-nuqqas ta’ ħaddiema kwalifikati, l-integrazzjoni tal-migranti u r-refuġjati, iż-żieda fil-kriminalità, popolazzjoni li qed tixjieħ u l-faqar fost dawk li jaħdmu. L-eżistenza ta’ dawn iż-żoni ħafna drabi hija moħbija mill-istatistika uffiċjali li tkun disponibbli biss fuq skala kbira, li jaffettwa l-iżvilupp ta’ politiki u azzjonijiet rilevanti;

21. jenfasizza li l-kriżi tad-djar tolqot lir-reġjuni metropolitani b’mod distint. Minn naħa, xi żoni qed jesperjenzaw depopolazzjoni, filwaqt li f’żoni oħrajn hemm domanda kbira għad-djar. Fil-bliet fejn id-domanda għad-djar hija kbira, il-prezzijiet qed jogħlew b’rata aktar mgħaġġla mid-dħul, u dan qed iwassal għal żieda fis-segregazzjoni u l-inugwaljanza soċjali; Itenni f’dan l-isfond it-talba tiegħu għal Aġenda Ewropea għall-Abitazzjoni ( 1 )

22. jistieden lill-Eurostat jiġbor u janalizza data dwar l-aċċessibbiltà u l-ispiża tad-djar minn perspettiva lokali u reġjonali. Għandhom jiġu analizzati wkoll inizjattivi, inkluż mis-soċjetà ċivili, sabiex tinbena akkomodazzjoni affordabbli;

23. jirrimarka li għandha tingħata attenzjoni partikolari lir-reġjuni metropolitani li għaddejjin minn tranżizzjoni ekonomika, li qed jiffaċċjaw il-konsegwenzi negattivi tal-industriji li għalqu. Qed iħabbtu wiċċhom ma’ rata għolja ta’ qgħad — ta’ spiss fit-tul — u fl-istess ħin jeħtiġilhom jindirizzaw il-konverżjoni ta’ impjanti industrijali li m’għadhomx jintużaw u r-riġenerazzjoni ta’ żoni urbani u nħawi urbani l-aktar fil-bżonn;

24. jinnota li waħda mill-isfidi ewlenin għar-reġjuni metropolitani huwa l-appoġġ għall-espansjoni ta’ infrastruttura diġitali, li jippermetti lin-nies isibu xogħol f’industriji ġodda, kif ukoll jintroduċi mudelli ta’ xogħol ġodda bħat-telexogħol;

25. jinnota li r-reġjuni metropolitani sikwit jinkludu ż-żoni rurali u f’dan ir-rigward huwa importanti ħafna li ssir ħidma fuq konnessjonijiet urbani-rurali li jiffunzjonaw tajjeb fi ħdan ir-reġjuni metropolitani u li jiġi evitat tfassil tal-politika mhux ikkoordinat; jenfasizza li r-reġjuni metropolitani huma punt ewlieni għar-riżorsi u l-għarfien espert u, permezz tal-kapaċitajiet ta’ pjanar strateġiku u professjonali tagħhom, jistgħu jgħinu biex jiġi żgurat finanzjament mill-politika ta’ koeżjoni għal żona usa’. Ir-reġjuni metropolitani għalhekk jistgħu jkunu l-livell adatt f’termini ta’ żona għall-implimentazzjoni ta’ approċċi integrati dwar l-iżvilupp sostenibbli, b’enfasi fuq is-solidarjetà lokali u reġjonali;

26. huwa importanti li tiġi esplorata l-kooperazzjoni fi kwistjonijiet transsettorjali permezz ta’ rabtiet bejn iż-żoni urbani u rurali li jikkontribwixxu kemm għall-iżvilupp rurali kif ukoll dak metropolitan, bħall-appoġġ għall-istabbiliment ta’ ktajjen ta’ valur reġjonali u lokali u kummerċjalizzazzjoni diretta ta’ prodotti agrikoli f’reġjuni metropolitani sabiex jinħoloq valur miżjud għar-reġjuni rurali ġirien.

27. jindika l-ħtieġa li jiġu mifhuma aħjar ix-xejriet tar-reġjuni metropolitani li jinsabu fi gżejjer, u l-interazzjonijiet bejn il-gżejjer;

28. jenfasizza l-ħtieġa li d-diskussjonijiet jiġu estiżi għar-reġjuni metropolitani mhux kontinentali;

Involviment aħjar tar-reġjuni metropolitani fit-tfassil u l-implimentazzjoni tal-politika ta’ koeżjoni

29. jirrimarka li l-proċess kontinwu ta’ tħejjija tal-politika ta’ koeżjoni ta’ wara l-2020 huwa opportunità unika biex tiġi kkunsidrata l-ħtieġa għal approċċ speċifiku għar-reġjuni metropolitani fit-tfassil ta’ ftehimiet ta’ sħubija futuri u sussegwentement il-programmi operazzjonali għall-fondi tal-politika ta’ koeżjoni;

30. huwa favur li ma jkun hemm l-ebda xkiel amministrattiv għall-kooperazzjoni bejn ir-reġjuni tan-NUTS II, li flimkien jiffurmaw ir-reġjun kapitali (il-belt kapitali u r-reġjun tagħha) u li flimkien jaqblu dwar l-istrateġiji u l-operazzjonijiet tagħhom fi ħdan il-qafas tal-programmi operattivi kkonċernati. Il-Kumitat jemmen ukoll li għandu jkun hemm biżżejjed flessibbiltà fl-għażla tal-interventi sabiex tiġi promossa kooperazzjoni mill-qrib;

31. jenfasizza r-rwol tar-reġjuni metropolitani fil-politika ta’ koeżjoni u jirrakkomanda l-ħolqien u t-tisħiħ urġenti ta’ din id-dimensjoni fil-politika ta’ koeżjoni ta’ wara l-2020, kif ukoll tal-politiki Ewropej rilevanti, inklużi d-dokumenti ġodda ta’ strateġija u tal-aġenda territorjali, bħall-Karta ta’ Leipzig il-ġdida u l-istrateġija l-ġdida Ewropea dwar l-iżvilupp li tissostitwixxi l-Istrateġija Ewropa 2020;

32. jitlob li r-reġjuni metropolitani jiġu involuti direttament fit-tfassil tal-politika ta’ koeżjoni u l-implimentazzjoni u l-valutazzjoni tal-programmi operazzjonali u tal-proġetti tal-UE bil-kundizzjoni li dawn ifasslu ftehimiet ta’ kooperazzjoni territorjali;

33. jistieden lill-KE biex hija u tapprova l-ftehimiet ta’ sħubija u sussegwentement il-programmi operazzjonali, iżżomm f’moħħha min huwa kompetenti biex jimplimenta operazzjonijiet individwali, peress li s-setgħat tar-reġjuni metropolitani u tal-awtoritajiet lokali huma differenti f’kull Stat Membru;

34. jirrimarka li, minħabba l-ġid relattiv tagħhom, il-possibbiltajiet tar-reġjuni metropolitani biex jiksbu l-fondi tal-politika ta’ koeżjoni huma limitati, u għaldaqstant qed tiżdied il-pressjoni biex jintużaw b’mod effettiv. Il-fatt li l-metodu għat-tqassim tar-riżorsi tal-politika ta’ koeżjoni taħt l-allokazzjonijiet nazzjonali rilevanti huwa primarjament ibbażat fuq indikatur wieħed — il-PDG per capita skont il-parità tal-kapaċità tal-akkwist — u li l-aspetti soċjali, demografiċi u ambjentali huma inklużi parzjalment biss, ma jagħtix stampa sħiħa tal-livell ta’ żvilupp. Għalhekk huwa xieraq li r-reġjuni żvantaġġati minħabba distribuzzjoni ta’ allokazzjonijiet finanzjarji bbażata fuq l-ekonomija jiġu kkumpensati b’mod adatt. It-trasferibbiltà proposta tar-riżorsi ( 2 ) hija għodda rilevanti f’dan ir-rigward. L-Istati Membri huma mħeġġa jiddiskutu t-trasferimenti mar-reġjuni kkonċernati kollha li jiżguraw li kwalunkwe deċiżjoni meħuda hija kunsenswali u konformi mal-governanza f’diversi livelli;

35. jappoġġja l-proposta tal-Kummissjoni Ewropea biex l-għażla ta’ tasferiment finanzjarju bejn il-kategoriji tar-reġjuni tiżdied minn 3 % għal 15 % tal-allokazzjoni totali ta’ Stat Membru u jitlob lill-Istati Membri biex jagħmlu użu minn din l-għażla; madankollu, jinnota li se tinħtieġ analiżi bir-reqqa biex tiġi applikata l-flessibbiltà;

Il-kisba u l-analiżi tad-data fil-livell reġjonali

36. jistieden lill-KE biex, permezz taċ-Ċentru Konġunt tar-Riċerka tal-UE, tibda tistudja l-valur miżjud potenzjali li jista’ joffri l-appoġġ għar-reġjuni metropolitani fil-qafas tal-objettiv ewlieni tal-politika ta’ koeżjoni tat-tnaqqis tad-disparitajiet reġjonali. Din ir-riċerka tista’ teżamina, pereżempju, l-effetti kollaterali tal-appoġġ għar-reġjuni metropolitani u l-kontribut tagħhom għall-koeżjoni tal-pajjiżi u r-reġjuni ( 3 )

37. jirrakkomanda l-użu tal-metodoloġija tal-Indiċi tal-Progress Soċjali (SPI) biex jiġu identifikati l-aktar sfidi urġenti fir-reġjuni metropolitani li għandhom jiġu ffinanzjati mill-fondi tal-politika ta’ koeżjoni. Dan jista’ jgħin lill-partijiet interessati reġjonali u lokali biex jevalwaw u jiddefinixxu sew il-ħtiġijiet ta’ investiment fiż-żona tagħhom;

38. jirrakkomanda li, meta jivvaluta l-maturità ekonomika tar-reġjuni, il-Eurostat jipproduċi statistika reġjonali u ma jiħux il-medji nazzjonali bħala bażi għall-kejl tal-PDG reġjonali per capita skont il-parità tal-kapaċità tal-akkwist;

39. jirrakkomanda li jiġi żviluppat aktar il-ġbir tad-data statistika fil-livell reġjonali, b’mod partikolari d-data li turi r-relazzjonijiet funzjonali fi ħdan ir-reġjuni metropolitani. Dan jippermetti li tinkiseb informazzjoni aktar komprensiva dwar il-popolazzjoni u l-mobbiltà tagħha fi ħdan ir-reġjuni metropolitani, li jitfasslu miżuri aktar adatti u li l-investiment mill-fondi tal-politika ta’ koeżjoni jiġi allokat b’mod aktar immirat;

40. jirrakkomanda li, sabiex jitnaqqsu l-burokrazija u l-ispejjeż assoċjati mal-ġbir tad-data, jiġu appoġġjati metodi innovattivi għall-ġbir tad-data, liema data tista’ tintuża biex jiġu segwiti t-tendenzi ta’ vjaġġar lejn ix-xogħol u lura fi ħdan ir-reġjuni metropolitani;

Il-politika ta’ koeżjoni adatta għall-ħtiġijiet tar-reġjuni metropolitani u tal-abitanti tagħhom

41. jirrakkomanda li jingħata aktar appoġġ lil strumenti li jassistu l-kollaborazzjoni metropolitana, bħall-investiment territorjali integrat u l-iżvilupp lokali mmexxi mill-komunità (CLLD), assi prijoritarji distinti għar-reġjuni metropolitani fi ħdan programmi operazzjonali individwali, strateġiji territorjali integrati reġjonali, strateġiji ta’ żvilupp urban sostenibbli, u pjani ta’ mobilità urbana sostenibbli (SUMPs), li għandhom jiġu żviluppati aktar fil-politika ta’ koeżjoni ta’ wara l-2020 u jservu bħala dokumentazzjoni li tappoġġja l-investiment;

42. jinnota b’dispjaċir li għall-ewwel darba l-abbozz ta’ baġit tal-politika ta’ koeżjoni jammonta għal inqas minn terz tal-baġit tal-UE, mentri l-konċentrazzjoni tematika hija marbuta b’mod qawwi mal-ewwel żewġ objettivi tal-politika l-ġdida ta’ koeżjoni — Ewropa aktar intelliġenti u aktar ekoloġika. Dan huwa t-tip ta’ miżuri li fil-biċċa l-kbira qed jitwettqu fir-reġjuni metropolitani; għaldaqstant, jirrakkomanda lill-Istati Membri biex, huma u jfasslu l-ftehimiet ta’ sħubija, jaħdmu mill-qrib mar-reġjuni metropolitani biex jiddefinixxu kif se jimplimentaw il-konċentrazzjoni tematika.

43. jistieden lill-KE tistabbilixxi kundizzjonijiet u mekkaniżmi ta’ appoġġ għat-trasferiment tal-għarfien u l-iskambju tal-esperjenzi u tal-aħjar prattiki dwar l-isfidi ewlenin, is-soluzzjonijiet jew il-proġetti żviluppati mir-reġjuni metropolitani, bħall-governanza bejn ir-reġjuni metropolitani, l-indikaturi għall-monitoraġġ tal-implimentazzjoni tal-istrateġiji ta’ ppjanar metropolitan jew l-iżvilupp ta’ politiki intelliġenti;

44. jiġbed l-attenzjoni għall-fatt li r-reġjuni metropolitani huma kkaratterizzati minn strutturi governattivi frammentati li jikkonsistu f’għadd kbir ta’ entitajiet reġjonali u lokali, li b’hekk tixxekkel il-kapaċità tagħhom li jindirizzaw b’mod effiċjenti l-isfidi ekonomiċi, soċjali u ambjentali. Għalhekk, iħeġġeġ l-iskambju tal-aħjar prattiki bejn ir-reġjuni metropolitani għall-iżvilupp ta’ strateġiji fit-tul u soluzzjonijiet innovattivi li jippermettulhom jeliminaw din il-frammentazzjoni tas-setgħat;

45. jappoġġja l-idea li jinħoloq Fond għal Tranżizzjoni Ġusta biex tiġi appoġġjata tranżizzjoni tal-enerġija ġusta, li tlaħħaq mal-isfidi soċjali assoċjati mal-mobbiltà tax-xogħol u ma’ bidliet demografiċi kbar, u li tkun iffinanzjata minn mezzi ġodda flimkien ma’ dawk tal-politika ta’ koeżjoni;

46. jirrimarka li, minn naħa, ir-reġjuni metropolitani għandhom riżorsi enormi ta’ kapital uman u ta’ talent, iżda, min-naħa l-oħra, jiffaċċjaw firxa sħiħa ta’ sfidi li jvarjaw mill-esklużjoni soċjali sal-adattament għal ħiliet futuri fis-suq tax-xogħol. L-FSE+ għandu jintuża biex jiġu indirizzati dawn l-isfidi għar-reġjuni metropolitani, f’kooperazzjoni mill-qrib u bi qbil mal-miżuri ta’ infrastruttura ffinanzjati mill-FEŻR;

47. jitlob li s-sħubijiet kollha fl-Aġenda Urbana l-ġdida tal-UE jindirizzaw il-metropolitanizzazzjoni kontinwa taż-żoni jew li titfassal sħubija ġdida għad-dimensjoni metropolitana tal-Aġenda Urbana li jkollha orjentazzjoni orizzontali u strateġika.

Brussell, l-4 ta’ Diċembru 2019. Il-President tal-Kumitat Ewropew tar-Reġjuni Karl-Heinz LAMBERTZ

(1) Il-punt 20 tar-Riżoluzzjoni dwar il-Proposti tal-Kumitat Ewropew tar-Reġjuni għall-mandat leġislattiv il-ġdid tal-Unjoni Ewropea, 27 ta’ Ġunju 2019 https://webapi2016.cor.europa.eu/v1/documents/cor-2019-02550-00-01-res-tra-mt.docx/content

(2) COM(2018) 375, Artikolu 105.

(3) F’dan ir-rigward ara r-rapport dwar “The Impacts of metropolitan regions on their surrounding areas” (L-impatti tar-reġjuni metropolitani fuq iż-żoni tal-madwar) (mhux disponibbli bil-Malti): https://cor.europa.eu/en/engage/studies/Documents/Metropolitan-regions.pdf